CELEX: 32022D0289
Language: lt
Date: 2022-02-22 00:00:00
Title: Komisijos įgyvendinimo sprendimas (ES) 2022/289 2022 m. vasario 22 d. kuriuo įsteigiamas Europos mokslinių tyrimų infrastruktūros konsorciumas „Ekosistemų analizė ir eksperimentai“ („AnaEE-ERIC“) (pranešta dokumentu Nr. C(2022) 933) (Tekstas svarbus EEE) (Tekstas autentiškas tik bulgarų, čekų, danų, italų, nyderlandų, prancūzų, suomių ir švedų kalbomis)

2022 2 24   
               
               
                  LT
               
               
                  Europos Sąjungos oficialusis leidinys
               
               
                  L 43/73
               
            
         KOMISIJOS ĮGYVENDINIMO SPRENDIMAS (ES) 2022/289
         2022 m. vasario 22 d.
         kuriuo įsteigiamas Europos mokslinių tyrimų infrastruktūros konsorciumas „Ekosistemų analizė ir eksperimentai“ („AnaEE-ERIC“)
         
            
               (pranešta dokumentu Nr. C(2022) 933)
            
         
         (Tekstas svarbus EEE)
         (Tekstas autentiškas tik bulgarų, čekų, danų, italų, nyderlandų, prancūzų, suomių ir švedų kalbomis)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 6 straipsnio 1 dalies a punktą,
         kadangi:
         
                     (1)
                  
                  
                     Bulgarija, Čekija, Danija, Prancūzija, Italija, Suomija ir Tarptautinis pažangiųjų Viduržemio jūros regiono agronominių tyrimų centras pateikė Komisijai paraišką įsteigti Europos mokslinių tyrimų infrastruktūros konsorciumą „Ekosistemų analizė ir eksperimentai“ („AnaEE-ERIC“) (toliau – paraiška). Belgija pranešė nusprendusi konsorciumo „AnaEE-ERIC“ veikloje iš pradžių dalyvauti stebėtojos teisėmis;
                  
               
                     (2)
                  
                  
                     pareiškėjai susitarė, kad konsorciumo „AnaEE-ERIC“ priimančioji valstybė narė būtų Prancūzija;
                  
               
                     (3)
                  
                  
                     EEE jungtinio komiteto sprendimu Nr. 72/2015 (2) Reglamentas (EB) Nr. 723/2009 buvo įtrauktas į Europos ekonominės erdvės (EEE) susitarimą;
                  
               
                     (4)
                  
                  
                     vadovaudamasi Reglamento (EB) Nr. 723/2009 5 straipsnio 2 dalimi, Komisija įvertino paraišką ir padarė išvadą, kad ji atitinka tame reglamente nustatytus reikalavimus. Vertinimo proceso metu Komisija susipažino su ekosistemų analizės ir eksperimentų srities nepriklausomų ekspertų nuomonėmis;
                  
               
                     (5)
                  
                  
                     šiame sprendime nustatytos priemonės atitinka Reglamento (EB) Nr. 723/2009 20 straipsniu įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Įsteigiamas Europos mokslinių tyrimų infrastruktūros konsorciumas „Ekosistemų analizė ir eksperimentai“ („AnaEE-ERIC“).
            
            
               2.   Esminiai konsorciumo „AnaEE-ERIC“ įstatų elementai išdėstyti šio įgyvendinimo sprendimo priede.
            
         
         
            2 straipsnis
            Šis sprendimas skirtas Belgijos Karalystei, Bulgarijos Respublikai, Čekijos Respublikai, Danijos Karalystei, Prancūzijos Respublikai, Italijos Respublikai ir Suomijos Respublikai.
         
         
            Priimta Briuselyje 2022 m. vasario 22 d.
            
               
                  Komisijos vardu
               
               Mariya GABRIEL
               
                  Komisijos narė
               
            
         
         
            (1)  OL L 206, 2009 8 8, p. 1.
         
            (2)  2015 m. kovo 20 d. EEE jungtinio komiteto sprendimas Nr. 72/2015, kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis (OL L 129, 2016 5 19, p. 85).
      
      
         
            PRIEDAS
            ESMINIAI KONSORCIUMO „AnaEE-ERIC“ ĮSTATŲ ELEMENTAI
            
               1 straipsnis
               Pavadinimas
               Įsteigiamas paskirstytosios Europos mokslinių tyrimų infrastruktūros konsorciumas (ERIC) „Ekosistemų analizė ir eksperimentai“ (toliau – konsorciumas „AnaEE-ERIC“, angl. Analysis and Experimentation on Ecosystems ERIC). Šis konsorciumas turi Europos mokslinių tyrimų infrastruktūros konsorciumo (ERIC), įsteigto pagal Reglamento (EB) Nr. 723/2009 nuostatas, statusą.
            
            
               2 straipsnis
               Registruota buveinė
               Konsorciumo „AnaEE-ERIC“ registruota buveinė yra Žife prie Iveto (Prancūzija).
            
            
               3 straipsnis
               Užduotys ir veikla
               
                  1.   Pagrindinė konsorciumo „AnaEE-ERIC“ užduotis – sukurti ir eksploatuoti paskirstytąją mokslinių tyrimų infrastruktūrą, skirtą ekosistemų analizei ir eksperimentams. Jo tikslas – pasiūlyti priemonių, paslaugų ir žinių, reikalingų visuomenei kylančioms sudėtingoms pasaulinėms aplinkos ir klimato problemoms spręsti.
               
               
                  2.   Konsorciumas „AnaEE-ERIC“ vykdo veiklą padedamas Centrinio padalinio (CH, angl. Central Hub), Sąsajos ir sintezės centro (ISC, angl. Interface and Synthesis Centre), Technologijų centro (TC, angl. Technology Centre) ir Duomenų modeliavimo centro (DMC, angl. Data Modelling Centre).
               
               
                  3.   1 dalies taikymo tikslais konsorciumas „AnaEE-ERIC“:
                  
                              a)
                           
                           
                              koordinuoja prieigą prie eksperimentus, analizes ir modeliavimą atliekančių nacionalinių platformų ir organizuoja bendradarbiavimą su Europoje veikiančiais objektais;
                           
                        
                              b)
                           
                           
                              sudaro geresnes sąlygas Europos mokslinių tyrimų programoms ir projektams vykdyti;
                           
                        
                              c)
                           
                           
                              plėtoja technologijas, derina metodus, kuria pramonės partnerystes ir lengvina žinių perdavimą;
                           
                        
                              d)
                           
                           
                              prisideda prie žinių ir (arba) tyrėjų judumo Europos mokslinių tyrimų erdvėje (EMTE) didinimo ir didesnio intelektinio potencialo naudojimo visoje Europoje;
                           
                        
                              e)
                           
                           
                              plėtoja prieigą prie duomenų, dalijimąsi jais ir jų modeliavimą;
                           
                        
                              f)
                           
                           
                              organizuoja mokymus;
                           
                        
                              g)
                           
                           
                              įgyvendina komunikacijos strategiją;
                           
                        
                              h)
                           
                           
                              vykdo bet kokią kitą susijusią veiklą, reikalingą savo tikslams pasiekti.
                           
                        
               
                  4.   Konsorciumas „AnaEE-ERIC“ savo pagrindinę užduotį vykdo nesiekdamas ekonominės naudos. Konsorciumas „AnaEE-ERIC“ gali vykdyti ribotą ekonominę veiklą, jei ji yra glaudžiai susijusi su 3 straipsnio 3 dalyje nustatytomis pagrindinėmis užduotimis ir netrukdo jų vykdyti.
               
            
            
               4 straipsnis
               Veiklos trukmė ir likvidavimo tvarka
               
                  1.   Konsorciumas „AnaEE-ERIC“ įsteigiamas pradiniam 10 metų laikotarpiui. Narių susirinkimas gali nuspręsti pratęsti jo veiklą papildomiems iš eilės einantiems 10 metų laikotarpiams.
               
               
                  2.   Dėl konsorciumo „AnaEE-ERIC“ likvidavimo sprendimą priima Narių susirinkimas, laikydamasis Įstatų 18 straipsnio 10 dalies.
               
               
                  3.   Be reikalo nedelsdamas ir bet kuriuo atveju per 10 dienų nuo sprendimo likviduoti konsorciumą „AnaEE-ERIC“ priėmimo tas konsorciumas praneša Europos Komisijai apie tokį sprendimą.
               
               
                  4.   Sumokėjus konsorciumo „AnaEE-ERIC“ skolas likęs turtas padalijamas nariams proporcingai jų sukauptai Įstatų 17 straipsnyje nurodyto konsorciumui „AnaEE-ERIC“ mokėtino metinio įnašo sumai.
               
               
                  5.   Be reikalo nedelsdamas ir bet kuriuo atveju per 10 dienų po likvidavimo procedūros užbaigimo konsorciumas „AnaEE-ERIC“ praneša apie tai Komisijai.
               
               
                  6.   Konsorciumas „AnaEE-ERIC“ nustoja egzistuoti Europos Komisijos pranešimo apie tai paskelbimo Europos Sąjungos oficialiojo leidinio L serijoje dieną.
               
            
            
               5 straipsnis
               Atsakomybė
               
                  1.   Konsorciumas „AnaEE-ERIC“ atsako už savo skolas.
               
               
                  2.   Narių finansinė atsakomybė už bet kokio pobūdžio konsorciumo „AnaEE-ERIC“ skolas neviršija jų atitinkamo įnašo į konsorciumą „AnaEE-ERIC“ už paskutinius ištisus veiklos metus.
               
               
                  3.   Konsorciumas „AnaEE-ERIC“ įsigyja tinkamą draudimą savo veiklai būdingai rizikai padengti.
               
            
            
               6 straipsnis
               Naudotojų prieigos politika
               
                  1.   Prieiga prie konsorciumo „AnaEE-ERIC“ įrenginių ir paslaugų, kurias teikia konsorciumo „AnaEE-ERIC“ centrinis padalinys arba jo paslaugų centrai, suteikiama remiantis atvirosios prieigos principais. Konsorciumas „AnaEE-ERIC“ taiko prieigos prie infrastruktūros taisykles ir mokesčių politiką, kuria jo nariams suteikiama paskatų.
               
               
                  2.   Konsorciumas „AnaEE-ERIC“ savo interneto portale teikia informaciją apie klimato ir biogeografinius gradientus, taip pat apie papildomus konsorciumo „AnaEE-ERIC“ platformų įgūdžius ir metodus, kad padėtų mokslininkams rengti projektus ir palengvintų projektų inkubavimą, naudojantis įvairiomis jo narių platformomis.
               
               
                  3.   Konsorciumo „AnaEE-ERIC“ centrinis padalinys užtikrina prieigą prie konsorciumo „AnaEE-ERIC“ įrenginių ir paslaugų, kurias teikia paslaugų centrai arba nacionalinės platformos, remdamasis siūlomos naudojimo paskirties mokslinės kokybės vertinimu ir atsižvelgdamas į Narių susirinkimo paskirto ekspertų komiteto atliktą nepriklausomą mokslinį vertinimą ir konsorciumo „AnaEE-ERIC“ įvertintas technines galimybes. Galimus su pasiūlymu susijusius etikos klausimus spręs Nepriklausomas patariamasis etikos komitetas (žr. Įstatų 25 straipsnį).
               
               
                  4.   Jei tyrėjų prieiga prie konsorciumo „AnaEE-ERIC“ įrenginių ir paslaugų turi būti ribojama dėl su pajėgumu susijusių priežasčių, atranka atliekama Įstatų taikymo taisyklėse nustatyta tvarka, atsižvelgiant į atrankos kriterijus, grindžiamus moksline kompetencija, taip pat techniniu ir finansiniu pasiūlymų pagrįstumu.
               
               
                  5.   Konsorciumas „AnaEE-ERIC“ užtikrina kiekvieno projekto metaduomenų (tiek eksperimentinių nuostačių nacionalinėse platformose, tiek paslaugų centrų rengiamų duomenų) prieinamumą ankstyvuoju etapu.
               
               
                  6.   Duomenys pateikiami pagal konsorciumo „AnaEE-ERIC“ atvirosios prieigos politiką. Prieiga bus reglamentuojama pagal Įstatų taikymo taisykles, paprastai numatant bendrą lengvatinį laikotarpį, kuriam pasibaigus duomenys taps prieinami visuomenei. Rengiant prieigos politiką atsižvelgiama į teisinę Europos duomenų apsaugos sistemą (1), susijusią su narių dalijimusi naudotojų asmens duomenimis.
               
            
            
               7 straipsnis
               Mokslinio vertinimo politika
               Konsorciumo „AnaEE-ERIC“ veiklą kas 5 metus vertina ad hoc nepriklausomas mokslinis komitetas. Narių susirinkimas inicijuoja tokį vertinimą ir prireikus duoda konkrečius nurodymus. Šio vertinimo principai ir procedūros bus apibrėžti Įstatų taikymo taisyklėse.
            
            
               8 straipsnis
               Rezultatų sklaidos politika
               
                  1.   Konsorciumas „AnaEE-ERIC“ sudaro palankias sąlygas moksliniams tyrimams ir apskritai skatina teikti kuo atviresnę prieigą prie mokslinių tyrimų duomenų.
               
               
                  2.   Konsorciumas „AnaEE-ERIC“ prašo naudotojų savo mokslinių tyrimų rezultatus skelbti viešai, o prieigą prie rezultatų suteikti per konsorciumą „AnaEE-ERIC“.
               
               
                  3.   Kad pasiektų tikslines auditorijas, konsorciumas „AnaEE-ERIC“ naudoja kelis kanalus, įskaitant interneto portalą, naujienlaiškius, praktinius seminarus, dalyvavimą konferencijose, straipsnius žurnaluose ir dienraščiuose, socialinius tinklus ir kt.
               
            
            
               9 straipsnis
               Intelektinės nuosavybės teisių politika
               
                  1.   Visos konsorciumo „AnaEE-ERIC“ veiklos metu sukurtos, atsiradusios, įgytos ar išplėtotos intelektinės nuosavybės teisės priklauso konsorciumui „AnaEE-ERIC“.
               
               
                  2.   Atsižvelgiant į konsorciumo „AnaEE-ERIC“ ir narių arba stebėtojų sutarčių sąlygas, visos intelektinės nuosavybės teisės, kurios yra sukurtos, atsiradusios, įgytos ar išplėtotos nario arba stebėtojo, priklauso tam nariui arba stebėtojui.
               
            
            
               10 straipsnis
               Įdarbinimo politika
               
                  1.   Konsorciumo „AnaEE-ERIC“ įdarbinimo sąlygas reglamentuoja šalies, kurioje dirba konsorciumo „AnaEE-ERIC“ darbuotojai, įstatymai arba šalies, kurioje vykdoma jo veikla, įstatymai.
               
               
                  2.   Konsorciumo „AnaEE-ERIC“ darbuotojų atrankos procedūra vykdoma vadovaujantis skaidrumo, nediskriminavimo ir lygių galimybių principais. Samdant ir įdarbinant taikomas nediskriminavimo principas.
               
               
                  3.   Samdos procedūra bus vykdoma skelbiant kvietimą teikti paraiškas tarptautiniu mastu.
               
            
            
               11 straipsnis
               Viešųjų pirkimų politika
               
                  1.   Konsorciumas „AnaEE-ERIC“ visus viešųjų pirkimų procedūrų kandidatus ir dalyvius vertina vienodai ir nediskriminuodamas, nepriklausomai nuo to, ar jie įsikūrę Europos Sąjungoje, ar už jos ribų. Vykdant konsorciumo „AnaEE-ERIC“ viešųjų pirkimų politiką paisoma skaidrumo, konkurencijos ir nediskriminavimo principų. Išsamios taisyklės dėl viešųjų pirkimų procedūrų ir kriterijų nustatomos Įstatų taikymo taisyklėse.
               
               
                  2.   Nariai ir stebėtojai su konsorciumo „AnaEE-ERIC“ veikla susijusius viešuosius pirkimus vykdo taip, kad būtų tinkamai atsižvelgiama į konsorciumo „AnaEE-ERIC“ poreikius, techninius reikalavimus ir atitinkamų įstaigų paskelbtas specifikacijas.
               
            
            
               (1)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).